དེའང་བོན་ལུགས་སུ«མདོ་སྡེ་བསྐལ་བ་བཟང་པོ»སོགས་ལས་སངས་རྒྱས་སྟོང་དང་རྩ་གཉིས་རིམ་གྱིས་བྱོན་དགོས་པ་ལས་སྟོན་པ་འདི་ཉིད་རྣམ་འདྲེན་བརྒྱད་པ་ཡིན་ཏེ། «མདོ་འདུས»ལས། “རིམ་བཞིན་འགྲོ་དོན་འབྱུང་བ་སྟེ། །སྣང་བ་རང་བྱུང་ཐུགས་རྗེ་ཅན། །དགེ་བ་འཁོར་བ་ཀུན་འདྲེན་འགྱུར། །ཀུན་ཤེས་ཉོན་མོངས་དུག་བསྲེག་འགྱུར། །ལེགས་པ་ཚད་མེད་ཐུགས་རྗེ་ཅན། །སྙོམས་པ་ ཐམས་ཅད་མཁྱེན་གཟིགས་ཅན། །བྱམས་པ་ཀུན་ཤེས་ཐང་པོར་འགྱུར། །དག་པ་གཏོ་རྒྱལ་ཡེ་མཁྱེན་ དང་། །གསལ་བ་སྟོན་པ་གཤེན་རབ་སྟེ། །ཤེས་པ་ཡེ་ནས་སྲས་བུ་ཆུང་། །”ཞེས་དེ་རྣམས་ཀྱི་བྱོན་ ཚུལ་དང་བྱོན་དུས་རྣམས་གསལ་པོར་བསྟན་ཡོད་པ་རེད། དེ་ལས་བདག་ཅག་གི་སྟོན་པས་དང་པོ་ ཐེག་པ་ཆེན་པོའི་རིགས་དང་མཐུན་པའི་བྱང་ཆུབ་མཆོག་ཏུ་ཐུགས་བསྐྱེད། བར་དུ་གྲངས་མེད་ གསུམ་ལ་ཚོགས་བསགས། ཐ་མ་མངོན་པར་རྫོགས་པའི་སངས་རྒྱས་ཏེ། «མཛད་བསྟོད་»ལས། “ཐུགས་མཆོག་བསྐྱེད་ནས་སྨོན་ལམ་ཆེན་པོར་བཏབ། །བསྐལ་བ་གྲངས་མེད་གསུམ་དུ་ཚོགས་གཉིས་བསགས། །ཐམས་ཅད་མཁྱེན་གྱུར་སྟོན་པ་བླ་ན་མེད། །སྤང་རྟོགས་མཐར་ཕྱིན་མངོན་པར་སངས་རྒྱས་ཀྱང་། །”ཞེས་དང་པོ་ཐུགས་བསྐྱེད། བར་དུ་ཚོགས་བསགས། ཐ་མ་མངོན་པར་སངས་རྒྱས་ཤིང་འགྲོ་བའི་དོན་དུ་ཟབ་གསང་དྲང་ངེས་ཀྱི་ལེགས་བཤད་ཆུ་བོ་ཆེན་པོའི་གཏེར་ལྟ་བུ་བགོ་སྐལ་དུ་གནང་མོད་ཀྱང་མདོ་རྩ་ཧྲིལ་གྱིས་དྲིལ་ན། བཀའ་འཁོར་རིམ་པ་གསུམ་དུ་འདུ་བ་སྟེ། མདོ་ལས། “དང་པོ་དྲང་དོན་ཀུན་རྫོབ་ཀྱིས། །རིག་པའི་གནས་དང་བསྟན་པའི་བོན། དང་པོ་གསུང་བའི་བཀའ་ལུང་ངོ་། །བར་བ་དྲང་ངེས་ཟུང་འབྲེལ་གྱིས། །སྒོ་བཞི་མཛོད་དང་ལྔ་རུ་གསུངས། །ཐ་མ་དོན་དམ་བདེན་པ་ཡིས། །ཕྱི་ནང་གསང་བ་གསུམ་དུ་གསུངས། །”ཞེས་མཛད་མདོ་རྒྱས་འབྲིང་བསྡུས་གསུམ་སོགས་ཀྱི་དགོངས་པ་ལྟར་ན།